Ego Garnerius Dei gratia Lingonensis episcopus notum facio presentibus et futuris. Quod cum discordia verteretur inter abbatem de Maceriis et fratres de Luvigniaco pro IIIIor sextariis olei quos Manasses predecessor meus dedit fratribus Luvignei in elemosinam quod oleum fratres de Maceriis tenentur reddere eisdem fratribus annuatim ad Divionem et ad mensuram Divionis in domo Cisterciensium infra octavas Purificationis pro possessione de Blagneio quam tenent ab ecclesia Lingonensi sicut in carta ab predicto Manasserio fratribus Luvignensibus facta continetur abbate de Maceriis nolente ita reddere prior Luvignei Cistercium venit presente communi capitulo conquerens de iam dicto abbate. Tunc in presentia mea dati sunt eis iudices quatuor Bruno de Monte Petroso, Herbertus de Buxeria, Benignus de Albaripa, Arnaudus de Longovado abbates. Qui visa dicta carta per diffinitivam sentenciam IIIIor dictos sextarios ad Divionem reddendos esse iudicaverunt abbate de Maceriis reddere sicut dictum est in presentia mea et eorum promittente. Quod factum ut pax perpetua sequeretur scribere feci et scriptum sigillis quatuor predictorum abbatum confirmare. Et adhuc ut firmius maneat presente scripto sigillo meo confirmato reconfirmo. Actum anno Incarnationis Domini Mo Co nonagesimo VIIo.